 NA FARHIYA HUSSEIN MWANAMUME mmoja ameaga dunia baada ya kutumbukia katika shimo la kina cha futi 70 chini, lililokuwa likitumika kama mfumo wa kupitisha maji machafu. Kulingana na walioshuhudia, mwanamume huyo alikuwa akipita katika eneo la Kirima Road, Nyali saa kumi jioni mnamo Alhamisi alipoteleza na kuanguka ndani ya shimo hilo. Mkuu wa Kitengo cha Zimamoto na Majanga ya Dharura katika Kaunti ya Mombasa Bw Ibrahim Basafar, alisema kuwa mwanamume huyo alipoondolewa kutoka kwenye shimo hilo, “alikuwa hapumui”. “Tulipata taarifa kuwa kuna mwanamume ameanguka kwenye shimo eneo la Nyali na maafisa wetu wakawahi upesi eneo la mkasa kumuokoa, lakini alikuwa ameshaaga dunia,” akasema Bw Basafar. Maafisa kutoka kituo cha polisi cha Nyali walifahamishwa mara moja na kuzuru eneo la tukio. Mwili ulipelekwa katika chumba cha kuhifadhi maiti cha Hospitali Kuu ya Rufaa ya Pwani – Coast General – ukitarajiwa kufanyiwa upasuaji wa maiti. Familia yake tayari imejulishwa, maafisa wa polisi walisema, wakibainisha kwamba jina la marehemu ni Mwarandu Ali Kombe. Kisa hicho kiliripotiwa na Majahid Mohammed ambaye ni mkazi wa Tudor, aliyesema kwamba mmoja wa wafanyakazi wake wa ofisini alikuwa ameanguka ndani ya shimo. Walikuwa wameenda kuona namna ujenzi wa ukuta wa ploti ya babake Bw Mohammed ulikuwa unaendelea Kirima Road, Nyali ajali hiyo ilipotokea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  